Samuti hoiti NanjingisHiina Rahvuskogu istungist Tiibeti delegatsiooni, mis oli Nanjingi jõudnud sama aasta aprillis, eesmärgiga leevendada kahe riigi vahelisi pingeid ning arutada Hiina valduses olevate endiste Tiibeti alade staatuse küsimust. Tiibetlased deklareerisid, et nad on seal vaid selleks, et arutada Tiibeti alade küsimust ning ei saa osa võtta HV konstitutsiooni väljatöötamisest. Lõpuks lubati Tiibeti delegatsioonil siiski koju tagasi pöörduda. Sündmus, mis Tiibeti saatust  oluliselt mõjutas, oli India iseseisvumine 15. augustil 1947. Selle eelõhtul, sama aasta märtsis, toimus New Delhis Jawaharlal Nehru ja Kongressipartei eestvõttel Aasia suhete konverents, kus Tiibeti delegatsioon oli esindatud iseseisvana ning Tiibeti lipp lehvis koos teiste Aasia riikide lippudega, seda kõik vaatamata HV korduvatele ametlikele protestidele. Iseseisvumisega päris India ka Briti võimude poolt sõlmitud lepingud Tiibetiga ning Briti missioon Lhasas muutus India missiooniks. Suurbritannia kinnitas,  et Ühinenud Kuningriik jätkab sõbralikku huvi Tiibeti tulevase õitsengu ning autonoomia säilitamise suhtes.